LV Eiropas Savienības Oficiālais Vēstnesis C 353/23

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 353/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“DÜSSELDORFER SENF”

EK Nr.: DE-PGI-0005-0916-04.01.2012

AĢIN ( X ) ACVN ( )

1. Nosaukums:

“Düsseldorfer Senf”

2. Dalībvalsts vai trešā valsts:

Vācija

3. Lauksaimniecības produkta vai pārtikas produkta apraksts:

3.1. Produkta veids:

2.6. grupa. Galda sinepes

3.2. Produkta apraksts, uz kuru attiecas 1. punktā minētais nosaukums:

“Düsseldorfer Senf” ir patērēšanai gatava pastveida sinepju masa, kas lietojama ar ēdieniem kā garšviela. Tai ir smalka konsistence un blāvi gaišdzeltena krāsa. Īpaša “Düsseldorfer Senf” sinepju iezīme ir to skaidri sajūtamā, ļoti asā garša. “Düsseldorfer Senf” gatavo vienīgi no dabīgām izejvielām. Sinepēm nepievieno ne konservantus, ne virces, ne arī aromātvielas.

Lai “Düsseldorfer Senf” sinepes nezaudētu savas organoleptiskās īpašības, jāievēro, ka noteiktais šo sinepju derīguma termiņš ir tikai desmit mēneši.

Gatavajam “Düsseldorfer Senf” produktam jāatbilst šādām fizikāli ķīmiskajām īpašībām:

— sausnas saturs: vismaz 22 %,

— sinepju tauku saturs: vismaz 8 %,

— pH: < 4,3,

— sāls saturs gatavajā produktā: < 6 % no masas.

3.3. Izejvielas (tikai pārstrādātiem produktiem):

“Düsseldorfer Senf” sinepēm izmantotās izejvielas ir brūnās sinepju sēklas, nefiltrēts degvīna etiķis, īpaši daudz kalcija un minerālvielu saturošais Diseldorfas ūdens un sāls.

Lai saglabātu “Düsseldorfer Senf” sinepju tradicionāli augsto kvalitāti un svaigumu, garantētu to saikni ar reģionu un līdz ar to organoleptiskās īpašības un reputāciju, to izgatavošanā izmanto vienīgi Diseldorfas ūdeni no noteiktā ģeogrāfiskā apgabala.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visi “Düsseldorfer Senf” sinepju gatavošanas posmi – sinepju sēklu attīrīšana, izsijāšana un žāvēšana dabiskā veidā, mērcēšana pēc aukstā paņēmiena ar piejauktajām sastāvdaļām, malšana, sinepju sēklu ārējo apvalku atdalīšana, atgaisošana un nogatavināšana – norisinās ģeogrāfiskajā apgabalā. Tādējādi tiek nodrošināta “Düsseldorfer Senf” sinepju ārkārtīgi asā garša un līdz ar to – organoleptiskās īpašības un kvalitāte, izcelsme attiecīgajā reģionā, izsekojamība, kā arī kontrole visā ražošanas procesa laikā.

3.6. Īpaši noteikumi griešanai, rīvēšanai, iepakošanai u. c.:

Iepakošanas posmi, proti, iepildīšana tarā, iesaiņošana, kā arī tūbiņu marķēšana, notiek ģeogrāfiskajā apgabalā. Tas nepieciešams tāpēc, ka sinepes ir ātrbojīgs produkts, kuru apstrādes laikā var viegli sabojāt; tāpēc nogatavināšanas process atkarīgs no pareizas temperatūras uzturēšanas. Glabāšanas temperatūras un ilguma regulēšana izšķiroši ietekmē gatavā produkta ar maņu orgāniem nosakāmās kvalitātes īpašības. Tikai specializētam sinepju ražotņu personālam (vietējiem sinepju meistariem) ir vajadzīgā pieredze, lai produkta vienmērīgas kvalitātes nodrošināšanai noteiktu piemērotāko brīdi iepildīšanai tarā. Tāpēc šis būtiskais ražošanas posms, no kā atkarīga produkta kvalitāte, jāveic ražotāja kontrolē un ģeogrāfiskajā apgabalā.

Tādējādi tiek nodrošināta “Düsseldorfer Senf” sinepju ārkārtīgi asā garša un līdz ar to – organoleptiskās īpašības un kvalitāte, izcelsme attiecīgajā reģionā, izsekojamība, kā arī kontrole visā ražošanas procesa laikā.

3.7. Īpaši noteikumi marķēšanai:

Turpmāk izklāstītie marķēšanas un identifikācijas noteikumi patērētājiem un kontrolieriem ļauj konstatēt viltojumus un garantē “Düsseldorfer Senf” sinepju izcelsmi un autentiskumu un līdz ar to arī šā produkta specifikācijas prasību ievērošanu. Tie kalpo vienotai identificēšanai un līdz ar to garantē “Düsseldorfer Senf” izcelsmi un izsekojamību.

Visos tirdzniecības punktos “Düsseldorfer Senf” marķē resp. apzīmē

— kā “Düsseldorfer Senf”,

— kā “Düsseldorfer Senf Scharf”,

— kā “Düsseldorfer Senf Extra Scharf”,

— kā “Düsseldorfer Senf Stark” un/vai

— kā “Düsseldorfer Senf Extra Stark”.

Produkta “Düsseldorfer Senf” aizsardzības organizācijas locekļi drīkst izmantot organizācijas logotipu “Senfspezialität aus Düsseldorf” (“Diseldorfas sinepes”) Arial/Regular burtu garnitūrā šādos variantos:

— CMYK krāsu salikumā 12C 27M 56Y 0K krāsu tonī (zeltains), speciālā zeltainā krāsā un/vai karstspieduma tehnikas zeltainajā krāsā – enkuram, lauvu aprisēm un logotipa ietvaram un/vai

— CMYK krāsu salikumā 12C 27M 56Y 0K krāsu tonī (zeltains), speciālā zeltainā krāsā un/vai karstspieduma tehnikas zeltainajā krāsā – enkuram, lauvai un logotipa ietvaram un/vai

— melnbaltā CMYK krāsu salikumā 0C 0M 0Y 100K krāsu tonī (melns) – enkuram, lauvas aprisēm un logotipa ietvaram, un/vai

— melnbaltā CMYK krāsu salikumā 0C 0M 0Y 100K krāsu tonī (melns) – enkuram, lauvai un logotipa ietvaram.

Logotipa fona krāsa var būt dažāda. Logotipa lielums var būt dažāds atkarībā no produkcijas izmantošanas veida. Šie marķēšanas noteikumi attiecas arī uz produktiem – pārtikas produktiem vai citiem –, kuros „Düsseldorfer Senf” ir vienīgā izmantotā šīs produktu kategorijas sastāvdaļa.

4. Precīza ģeogrāfiskā apgabala definīcija:

Ģeogrāfiskais apgabals aptver federālās zemes galvaspilsētu Diseldorfu; apgabalu apzīmē ar nosaukumu “Düsseldorf” (“Diseldorfa”).

5. Saikne ar ģeogrāfisko apgabalu:

5.1. Ģeogrāfiskā apgabala specifika:

“Düsseldorfer Senf” sinepju izcelsme ir šajā ģeogrāfiskajā apgabalā. Šo apgabalu ir ietekmējusi ilga sinepju gatavošanas tradīcija, kas izveidojās par Diseldorfas sinepju rūpniecību. Ražošanas metode, kas vēsturiski saskaņā ar tradīciju tikusi praktizēta ģeogrāfiskajā apgabalā, no citviet Vācijā tradicionāli piemērotā ražošanas veida atšķiras ar to, ka saskaņā ar šo metodi tiek atdalīti sinepju sēklu apvalki.

Diseldorfā – Vācijas pilsētā, kas atrodas pie Reinas, – praktizētā īpašā ūdens ieguves metode atšķiras no tām, kuras jāizmanto vietās, kas atrodas tālāk no lielām upēm. Diseldorfas ūdensvada akas ir izvietotas gar Reinas krastiem un piegādā neapstrādātu ūdeni, kas pārsvarā sastāv no krasta filtrāta, bet mazāku sastāva daļu veido gruntsūdens no zemes. Krasta filtrāts iesūcas augsnē Reinas gultnes vidū. Savā vairākas nedēļas ilgajā ceļā tas lēnām plūst cauri līdz pat 30 metrus dziļajiem smilšu un grants slāņiem krasta tuvumā esošo aku virzienā. Šajā laikā ūdens vairākas reizes dabiskā veidā attīrās – grants un smiltis darbojas kā mehānisks filtrs, kas aiztur piesārņojošas vielas un duļķes. Turklāt ūdeni attīra arī augsnē atrodošās sīkbūtnes. No blakusesošajiem apgabaliem konkrētais ģeogrāfiskais apgabals ievērojami atšķiras arī ar ūdens garšu ietekmējošām sastāvdaļām, jo īpaši ar minerālvielām, kuras satur Diseldorfas ūdens, kas izceļas ar augstu kalcija saturu.

5.2. Produkta specifika:

Atšķirībā no citur Vācijā pēc tradicionālām metodēm ražotajām sinepēm “Düsseldorfer Senf” sinepju sastāvā tradicionāli nav sēklu apvalku daļu – pārstrādātas tiek tikai pašas sēklas. Ar šādu ražošanas metodi tiek panākta “Düsseldorfer Senf” sinepju skaidri sajūtamā, ļoti asā garša, kas ir to īpaša iezīme.

Šīs organoleptiskās īpašības ir iemesls tam, kāpēc “Düsseldorfer Senf” sinepes, būdamas reģionāls produkts, ir iemantojušas pasaules mēroga reputāciju. Izcilā reputācija savukārt ir kļuvusi par vēl vienu “Düsseldorfer Senf” sinepju īpašību, ko tās iemantojušas ar savu garšu, kvalitāti un specifiku.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Vēsturiskais konteksts/produkta vēsture

“Düsseldorfer Senf” sinepes ir Diseldorfā radīts pārtikas produkts ar ļoti senu vēsturiski reģionālu tradīciju. Par to liecina Diseldorfas sinepju rūpniecības vēsture. Pirmā vācu sinepju fabrika ir dibināta 1726. gadā Diseldorfā. 1896. gadā Diseldorfā bija 8 sinepju fabrikas. Kopš 1826. gada Diseldorfas sinepju rūpniecība minēta tirgus vēstīs, tūrisma literatūrā un pilsētas aprakstos. 1920. gadā Diseldorfas sinepju ražošanā iestājas jauns laikmets. Lotringas uzņēmējs Oto Frencels (Otto Frenzel) 1920. gadā nodibina Diseldorfā savu sinepju fabriku. Tajā viņš ražo ļoti sīvas un vienreizēji gaišas sinepes, ko viņš nosauc par “lauvas sinepēm” (“Löwensenf”) un apzīmogo ar lauvas galvas atveidu, kas aizgūts no Diseldorfas pilsētas ģerboņa. Tik gaišas sinepes līdz tam Vācijā nebija pazīstamas. Ļoti asā un neatkārtojamā garša Diseldorfas sinepes ātri vien padarīja slavenas. Frencela veiksmes atslēga bija prasības attiecībā pret tīrību, ko viņš izvirzīja paša ražotajām Diseldorfas sinepēm: izmantojamas tikai izcilas kvalitātes izejvielas, stingri ievērojami sinepju meistaru noteiktie ražošanas posmi un atmetamas izejvielas, kas nav vietējas izcelsmes.

No 1930. gada Diseldorfas sinepju ražotāji sāka gatavot Diseldorfas galda sinepes (“Düsseldorfer Tafelsenf”) – vidēji sīvas “Düsseldorfer Tafelsenf”. Arī šīs mazāk sīvās, vidēji vircotās, dzeltenzaļās, smalkzaigojošās Diseldorfas sinepes īsā laikā iecienīja un sāka pieprasīt gan pašmāju, gan aizrobežu patērētāji.

Jau kopš 1938. gada Diseldorfas sinepju rūpniecības produktu “Düsseldorfer Senf” eksportē uz Eiropas valstīm, ASV, Kanādu, Dienvidameriku, Āfriku, Japānu un Austrāliju.

Dabas faktori/vides apstākļi

Starp produkta “Düsseldorfer Senf” ražošanas ģeogrāfisko apgabalu un tā organoleptiskajām īpašībām pastāv dabiska saikne. Izmantotais Diseldorfas ūdens, kas ir “Düsseldorfer Senf” lielākā sastāvdaļa, ir Reinas infiltrācijas ūdens, kas, Reinas piekrastes zonā izsūkdamies caur vietumis līdz pat 30 metru biezam smilts un grants slānim, ir sevišķi bagātināts ar kalciju un līdz ar to tajā ir augsts minerālvielu saturs. Tas savukārt ir viens no “Düsseldorfer Senf” īpašās garšas iemesliem. To garšu ietekmē arī nefiltrētais degvīna etiķis.

Pašreizējais konteksts/reputācija

Arī šodien “Düsseldorfer Senf” sinepēm ir izcila reputācija, un tās kā reģionāls pārtikas produkts plaši pazīstamas patērētājiem gan vietējā reģionā, gan aiz tā robežām. Daudzas patērētāju atsauksmes liecina, ka produktam ir ļoti laba slava. Patērētāji atzīst, ka “Düsseldorfer Senf” sinepēm ir ievērojama vieta tirgū.

Tās pamatā jo īpaši ir arī “Düsseldorfer Senf” sinepju ilgā ražošanas vēsture Diseldorfā un to organoleptiskās īpašības. Ievērojot Diseldorfas sinepju rūpniecības ilgo un plaši pazīstamo vēsturi, Diseldorfu bieži vien sauc arī par “sinepju pilsētu”.

Diseldorfas sinepju reputācija ir tik liela, ka pilsētā tām veltīts muzejs. To labā slava (gan pagātnē, gan tagadnē) apliecināta daudzos fotouzņēmumos, kuros atspoguļota Diseldorfas sinepju rūpnieciskā ražošana, grāmatās un preses publikācijās.

“Düsseldorfer Senf” sinepes ir Diseldorfas vēstures un ēšanas kultūras daļa. Diseldorfas vecpilsētas alus darītavu ēdienu kartes piedāvā, piemēram, Diseldorfas sinepju rostbifu, ar Diseldorfas sinepēm apziestu un tad cepeškrāsnī apceptu antrekotu. Arī Reinas sendvičs, “Röggelchen” (Ķelnes kviešu-rudzu maizīte) ar apaļu siera šķēlīti un Diseldorfas sinepēm pieder pie Diseldorfas ēšanas kultūras.

Ekonomiskā saikne/produkta nozīme

“Düsseldorfer Senf” sinepju nozīme Diseldorfai vēl joprojām ir ļoti liela. To lielā popularitāte skaidri atspoguļojas labos produkcijas noieta rādītājos pārtikas mazumtirdzniecībā, un par šo popularitāti liecina tas, ka sinepes plaši iepērk gaļas tirgotāji un viesnīcnieki gan ģeogrāfiskajā apgabalā, gan Vācijā, gan arī pasaules mērogā. Saskaņā ar aplēsēm Diseldorfas ģeogrāfiskajā apgabalā katru gadu tiek saražotas aptuveni 3 760 tonnas “Düsseldorfer Senf” sinepju.

Saikne starp pagatavošanas veidu un organoleptiskajām kvalitātes īpašībām

Jau gandrīz 90 gadus Diseldorfas reģionālie ražotāji izgatavo “Düsseldorfer Senf” sinepes pēc Diseldorfā radušās ražošanas metodes. Sinepju meistari ar savu prasmi, zinātību un pieredzi, kas pārmantota no paaudzes paaudzē, rūpējas par “Düsseldorfer Senf” sinepju ģeogrāfiski nosacīto organoleptisko īpašību saglabāšanu.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Markenblatt, 27. sēj., 2011. gada 8. jūlijs, 7.c daļa, 13525. lpp.

http://register.dpma.de/DPMAregister/geo/detail.pdfdownload/28500

(1) OV L 93, 31.3.2006., 12. lpp.